Orianthi

**Orianthi Penny Panagaris** (født 22. januar 1985), mest kjent under navnet **Orianthi**, er en australsk gitarist, sanger og låtskriver. Hennes debutsingel fra 2009, «According to You», nådde tredjeplassen i Japan, åttendeplassen i Australia og syvendeplassen i USA. Hennes andre album, *Believe*, ble utgitt verden over sent i 2009. Samme år ble hun kåret til en av de «12 største kvinnelige elektriske gitaristene» av Elle. Hun vant også prisen «2010 Breakthrough Guitarist of the Year», arrangert av magasinet  Guitar International. I 2011 ble hun kåret til den beste kvinnelige gitaristen av norske Onlinegitar.no.

## Liv og karriere
Familien har gresk opphav og Orianthi ble født i Adelaide, Australia. Hun ble mobbet i skoleårene og måtte bytte skole flere ganger, og til slutt begynte hun på det prestisjetunge Cabra Dominicana College, hvor hun fant et rolig og trygt miljø. Hun lærte å spille gitar i en alder av seks år av faren som var gitarist, og hadde mange gitarer i huset. Som elleveåring, etter å ha vært på en konsert med Carlos Santana, begynte hun å spille elektrisk gitar. Hun sluttet på skolen i en alder av 15 for å konsentrere seg om musikkarrieren. Hun spilte i flere band sammen med venner fra hun var 14 år. Hennes første soloshow var oppvarming for Steve Vai, i en alder av 15 år. Som 18-åring fikk Orianthi muligheten til å møte Carlos Santana og spille med ham, hun ble invitert til å jamme under lydsjekken på konserten i Adelaide, hvor hun senere ble invitert til å bli med Carlos Santana på scenen samme kveld. Hun signerte med Geffen Records sent i 2006 og flyttet til USA.

Orianthi har spilt med Prince, laget en video for Panasonic HD, spilt inn en sang til filmen Bratz: The Movie, spilt med Eric Clapton på Crossroads Guitar Festival, dukket opp i The New York Times for å promotere miljøvennlige akustiske gitarer. Hun dvar også med på den 51. Grammy-utdelingen som Carrie Underwoods sin gitarist og ble invitert av henne til å bli et fullverdig medlem av bandet hennes. Orianthi har en fremtredende rolle på Adam Lamberts sang «Sleepwalker» på debutalbumet hans *[[For Your Entertainment]]* (2009).

Orianthi jobbet som gitarist for Michael Jackson i 2009 for den avlyste turneen This Is It, som skulle bli den største turneen i historien, med planlagt start 13. juli. Den ble avlyst på grund av hans død 25. juni 2009. Hun opptrådte og sang live på Michael Jacksons minnestund, filmet live på TV 7. juli 2009. På konsertfilmen Michael Jackson's This Is It viser Jackson og Ortega som blant annet øver på «Beat It» og på «Black or White» avslutter hun med et høyt gitarriff. Hun deltok på arrangementet, og ble intervjuet på den røde løperen på American Music Awards i 2009 hvor Jackson vant Favorite Pop/Rock Male Artist posthumt.

Hun medvirket på Allison Irahetta sin singel «Don’t Waste the Pretty» (2010), den anerkjente fiolinvirtuosen David Garrett sitt album *Rock Symphonies* (2010) på sporet «Walk This Way» og på den amerikanske sangeren Mary J. Blige sitt album *Stronger with Each Tear* (2010) på sporet «Stairway to Heaven». I august 2011 ble Orianthi presentert som Alice Coopers nye gitarist. Hun erstattet Damon Johnson, som ble med i Thin Lizzy. Hun var det første kvinnelige medlemmet av Alice Cooper-bandet. Orianthi gjennomførte to verdensturnéer med Alice Cooper, men trakk seg i juni 2014 og ble erstattet av Nita Strauss. Orianthi har opptrådt som gitarist for andre stjerner, inkludert konserter med Dave Stewart, James Durbin og Michael Bolton. På Boltons album *Gems: The Duets Collection* (2011) er hun med på sporet «Steel Bars». Hun spiller også på singlen «High» (2012) med The Fairchilds. Orianthi fremførte «Orianthi Fine China» med Chris Brown på Billboard Music Awards i 2013, og samme år hyllet hun Carlos Santana, ved å opptre på Kennedy Center Honors Gala. Hun tilbrakte mesteparten av 2013–2015 på turné med Dave Stewart. I 2014 bruker hun artist-samarbeidsplattformen Talenthouse til å finne fire håpefulle musikere, en gitarist, bassist, keyboardist og trommeslager, som bokstavelig talt skulle bli medlemmer av «Be My Band» og opptre med henne en kveld på en Valentinsdags-konsert i Los Angeles, konserten vil bli tatt opp og sendt på TV. I 2014 ble hun også med Richie Sambora på soloturnéen hans i Australia og Europa, de opptrådde sammen som RSO.

Orianthi har vært å se på en rekke sener sammen med anerkjente artister og også på innspillinger som Nik West «My Relationship» (2015) og NEIL på «STAY» (2022). Sammen med den sørkoreanske gitaristen Kim SeHwang på «Over the Rainbow» (2022), Jonathan Moffett sitt album *Moffett’s Zeppelin Tributes* (2023), Kitt Wakeley «Stairway to Heaven» (2023) og Ginny Luke på singlen «Devil at My Heels» (2024) for å nevne noen.     

## Diskografi
**Album**
* *Violet Journey* (2007)
* *Believe* (2009)
* *Believe II* (2010)
* *Fire* (2011)
* *Heaven in This Hell* (2013)
* *Best of Orianthi* (2014)
* *Rise* (2017)
* *Making History* (2017)
* *O* (2020)
* *Live from Hollywood* (2022)
* *Rock Candy* (2022)

**Singler**

* «According to You» (2009)
* «Courage» (med Lacey) (2010)
* «Shut up and Kiss me» (2010)

* «Frozen» (2013)
* «Another Christmas Without You» (2014)
* «Don’t Tell Your Friends» (2024)
* «First Time Blues» (med Joe Bonamassa) (2024)
* «Ghost» (2024)
* «Some Kind of Feeling» (2024)
## Referanser